《晚宿双峰驿楼与故人陈哲言别》
宋代·王称

山暝烟已敛，林凉月初生。扁舟泊江汜，候吏欣相迎。

登楼引孤泊，开筵坐空明。杯分敛溪绿，帘捲双峰青。

几席湛碧流，兰气浮冠缨。泠泠露丛鹊，中夜四五惊。

偶因念物性，终焉感吾情。十载怀一枝，三匝栖未宁。

兹晨胡为哉，又逐孤云征。良宵一邂逅，明发增屏营。

萧萧众籁寒，万壑同时鸣。缄辞别知己，解缆摇行旌。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。